《白下喜晤程穆倩》
清代·纪炅

君昔住广陵，慷慨振风雅。客每至红桥，论文倒杯斝。

妙擅皇象书，摹印独心写。伊川道力深，门外多车马。

我昨过雷塘，蒲汀正初夏。泊舫近垂杨，士女纷游冶。

修刺通故人，一一如钟哑。叹彼挟贵资，几日离草野。

名地无谈宗，唾弃同飘瓦。秋色渡江来，相逢石城下。

庞眉粲然笑，牵衣袖仍把。检历八十余，公实长年者。

聚散老更稀，交情谂真假。

作者简介：清直隶文安人，字仲霁，号朏庵。诸生。天性疏放，康熙间举鸿博，恐妨游览，称病不与试。有《桂山堂集》。